Hokaai met gunsteling-etiket, sê Robert | Netwerk24
Deur Tinus van Staden 10 Augustus 2017 22:13
Garth April, die Haaie se heelagter, het Woensdag puik vertoon in sy span se Curriebeker-sege van 28-20 oor die Blou Bulle op Loftus Versfeld. Foto: Gallo Images
As Marais se voorspelling geglo kan word, behoort die Haaie beslis een van die vroeë aanspraakmakers op die titel te wees.
Dié span het in sy laaste drie wedstryde 14 drieë gedruk en slegs twee afgestaan. Dít staan in skrille kontras met die tendens van ander spanne in die kompetisie wat 'n veel groter premie op aanvallende as verdedigende spel plaas.
Robert du Preez, Marais se eweknie by die Haaie, wou egter nie sy span as 'n vroeë gunsteling bestempel nie.
"Ons benader elke wedstryd op sy eie meriete. Ons dink beslis nie nou al aan 'n eindstryd nie. Ons wil net daarop fokus om ons prosesse reg te kry en om goeie momentum op te bou," sê Du Preez.
"Ons het 'n baie talentvolle span. Ek dink hoe meer die ouens saam speel, hoe beter gaan ons word. Dis waaraan ons nou werk. Ons kyk nie te ver die toekoms in nie," sê hy.
Hoewel sy span meer as 40 duikslae teen die Blou Bulle verbrou het, het hy steeds net twee drieë afgestaan. Dít is straks 'n bewys van hoe goed die Haaie skarrel om terug te val wanneer hul verdedigingslinie oopgekloof word.
Daarbenewens het die span vier puik drieë gedruk en die Ligbloues strykdeur op hul tone gehou met goeie fasespel.
"Ons is 'n goeie span wanneer ons die basiese dinge reg doen en nie té fancy probeer wees nie. Ons het (Woensdagaand) met tye uitstekende rugby gespeel en goeie fases van stapel gestuur. Ek is baie tevrede met hoe sake sover vir ons verloop het."
Die Haaie kom Saterdag teen die Goue Leeus op Ellispark te staan. Die laaste keer toe die Durbaniete in Johannesburg gespeel het, het hulle naelskraap teen die Leeus in die Superrugby-kwarteindronde verloor.
"Dis 'n groot wraakstryd vir ons," het Du Preez geskerts.
"Nee, dit is 'n nuwe wedstryd, dit is altyd moeilik op Ellispark. Ons sien uit daarna," sê hy.
Wat die Blou Bulle betref, besef Marais sy span sal baie beter moet wees as hulle die Westelike Provinsie Saterdag op Nuweland wil klop.